Diari Oficial de la Generalitat Valenciana


Sumari del DOGV 296, del 17-10-1985 (1985/805117)

DECRET 136/1985, de 20 de setembre, del Consell de la Generalitat Valenciana , pel qual s'estableix un règim d'ajudes a les empreses periodístiques i/o radiodifusores per a l'accés al Servei Regional de Noticies de l'Agència EFE.
-------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1985/09/20/136/dof/vci/html**

### Dades del document

Número de DOGV
:   296

Data del DOGV
:   17-10-1985

Secció del DOGV
:   DISPOSICIONS GENERALS

Número del document
:   1985/805117


Data del document
:   20-09-1985

Organisme emissor
:   Presidència de la Generalitat

Tipus de document
:   Decret

Decret 136/1985, de 20 de setembre, del Consell de la Generalitat Valenciana, pel qual s'estableix un règim d'ajudes a les empreses periodístiques i/o radiodifusores per a l'accés al Servei Regional de Notícies de l'Agència EFE.  
La Generalitat Valenciana i l'Agència de Noticies EFE subscriviren el passat dia 2 de juliol de 1985 un Acord de Cooperació dirigit a l'increment del fluxe d'informació en l'àmbit de la Comunitat Valenciana, foment de la presència d'aquesta en els mitjans de comunicació estatal i contribució a la normalització lingüística del valencià en els mitjans de comunicació.   
Com a conseqüència de l'esmentat Acord la Generalitat Valenciana estableix un règim d'ajudes per a estimular les empreses periodístiques i/o radiodifusores, fonamentalment d'àmbit local o comarcal, per tal d'incrementar-ne els espais dedicats a la informació en valencià i de caràcter regional a través del seu accés gradual al nou Servei Regional de Noticies de l'Agència EFE, que hom crea per tal d'executar l'esmentat Acord.   
En atenció d'aquest motius, amb deliberació prèvia del Govern Valencià en reunió del dia 20 de setembre de 1985 i a proposta del President,   
DECRETE:   
Article primer  
L'objecte d'aquest Decret és l'establiment d'un règim d'ajudes anuals que permeta l'accés de les empreses periodístiques i/o radiodifusores al Servei Regional de Noticies de l'Agència EFE.   
Les empreses periodístiques i/o radiodifusores a les quals hom concedeix aquestes ajudes correran amb les despeses d'instal·lació i utilització de les línies de transmissió. L'Agència EFE instal·larà al seu càrrec en les respectives empreses adjudicatàries els corresponents teletips, que seran cedits en ús a aquestes, si bé totes les despeses de manteniment dels esmentats equips correran per compte de l'entitat receptora del servei.   
Article segon  
Podran acollir-se a aquestes ajudes les empreses periodístiques i/o radiodifusores que reunesquen les característiques següents:  
1.r) Estar domiciliades a la Comunitat Valenciana.   
2.n) Que l'àmbit de difusió siga local o comarcal.   
3.r) Que difonguen en l'actualitat informació en valencià i de caràcter regional, o es comprometen a difondre-la a partir del moment de concessió de l'ajuda.   
4.t) Que manquen del Servei de Noticies de l'Agència EFE en el moment en què es subscriví l'Acord de Cooperació de 2 de juliol de 1985 entre la Generalitat Valenciana i l'esmentada Agència.   
5é) Publicacions d'informació general i emissores de ràdio amb informatiu regional, o que es comprometen a establir-lo en el moment de posar en funcionament el teletip de l'Agència EFE. En el cas d'empreses periodístiques radiodifusores integrades en una cadena es considerarà que té el Servei Informatiu Regional de l'Agència EFE quan alguna en tinga.   
Article tercer  
Queden excloses del règim d'ajudes els butlletins d'institucions, les publicacions de partits polítics, associacions religioses o entitats públiques i les de distribució gratuïta.   
Article quart  
Les ajudes consistiran en la finalització de les despeses mensuals del Servei Regional de Noticies de l'Agència EFE.   
L'obtenció d'aquestes ajudes directes previstes en l'article segon de la Llei 29/1984, de 2 d'agost, reguladora de la concessió d'ajudes a empreses periodístiques i agències informatives.   
L'import total de les ajudes reguladores en aquest Decret queda condicionat a l'existència de crèdit en el Pressupost de la Generalitat Valenciana per a cada any. Per a l'any 1985 s'estableix, segons l'Acord subscrit i les consignacions pressupostàries, un màxim de serveis a finançar en nombre de quinze.   
Article cinqué  
Les sol·licituds es dirigiran a la Direcció General de Mitjans de Comunicació Social, de la Presidència del Govern Valencià, mitjançant instància que haurà d'ajustar-se al model que figura com a annex d'aquest Decret, i aniran acompanyades de la documentació següent:   
a) Si el titular de l'empresa és una persona jurídica, còpia autoritzada dels estatuts socials; si és una societat, escriptura de constitució o de modificació inscrita en el Registre Mercantil.   
Si el titular de l'empresa és una persona física, fotocòpia del DNI.   
b) Si el signant de la sol·licitud ho fa en nom. d'altre haurà d'acompanyar el document que acredite el seu apoderament.   
c) Rebut de la llicència fiscal del darrer any.   
d) Justificant d'estar al corrent en el pagament de la Seguretat Social, si convé.   
e) En el cas d'empreses periodístiques o radiodifusores que vinguen difonent informació en valencià i de caràcter regional, declaració jurada sobre el percentatge d'espais o el temps de programació en el cas d'empreses radiodifusores que hom destina a l'esmentada informació.   
Així mateix, s'haurà de presentar proposta concreta d'increment d'espais o del temps de programació, si convé, a destinar a la informació en valencià i de caràcter regional, signada pel titular de l'empresa.   
f) Si es tractàs d'empreses radiodifusores o periodístiques que no vinguen difonent informació en valencià, compromís d'ús del mateix, i indicaran el temps de programació o percentatge d'espais en valencià que en cas de concessió de l'ajuda es destinarà a l'esmentada informació.   
g) Els últims exemplars publicats o, si convé, carta de programació si es tracte d'empreses radiodifusores.   
h) Declaració jurada de l'empresa acreditativa que hi manca el Servei de Noticies de l'Agència EFE.   
Article sisé  
Les instàncies es presentaran en el Registre General de la Presidència de la Generalitat entre l'1 de gener i el 15 de febrer de cada any. Excepcionalment durant l'any 1985 les instàncies es presentaran en el termini de 209 dies naturals a partir de la publicació d'aquest Decret en el Diari Oficial de la Generalitat Valenciana.   
El Director del Gabinet del President del Govern Valencià, a proposta de la Direcció General de Mitjans de Comunicació Social i en el termini d'un mes a comptar des de la finalització del termini esmentat, dictarà Resolució sobre la procedència de concessió de l'ajuda, la qual s'atorgarà si concorren els requisits establerts en l'article segon d'aquest Decret, i hom primarà els aspectes següents:   
a) El major ús del valencià en el mitjà de comunicació social sol·licitant.   
b) El major espai dins del conjunt de la publicació o en el conjunt de la programació, atenent als mitjans escrits i els parlats respectivament, destinat a la informació relativa a la Comunitat Valenciana.   
c) L'àmbit de difusió.   
d) La presència del mitjà al seu entorn comarcal, i es valorarà l'aportació del servei a zones que manquen d'aquest tipus d'informació.   
Article seté  
La Direcció General de Mitjans de Comunicació Social podrà comprovar en qualsevol moment l'exactitud de les dades declarades pels sol·licitants. En cas que es comprove la falsedat d'alguna d'aquestes dades, el sol·licitant perdrà el dret a l'ajuda.   
Article vuité  
la Direcció General de Mitjans de Comunicació Social es reserva la facultat de comprovar el compliment de les finalitats de les ajudes per les empreses periodístiques i/o radiodifusores o dels requisits per a accedir a aquestes.   
Per Resolució del Director del Gabinet del President, a proposta de la Direcció General de Mitjans de Comunicació Social, podran anul·lar-se les ajudes concedides en cas d'incompliment per les empreses dels requisits o fins establerts en aquest Decret.   
DISPOSICIO FINAL  
Aquest Decret entrarà en vigor el dia de la seua publicació en el Diari Oficial de la Generalitat Valenciana.   
València, a 20 de setembre de 1985.   
El President de la Generalitat  
JOAN LERMA I BLASCO  
A N N E X  
MODEL DE SOL·LICITUD  
En/Na .................... domiciliat en ................. C/ .......................... DNI núm .................. expedit a .................. actuant en nom propi o de ......................... (en cas que el signant actue de director, apoderat, etc. haurà de constar clarament l'apoderament o representació, i indicarà si és empresa periodística o radiodifusora i el seu nom.), amb domicili a ...................... C/ ...................., tel ......................  
EXPOSE: Que l'empresa representada per mi reuneix les característiques següents:   
EMPRESA PERIODISTICA  
1. Nom de la publicació:   
2. Ambit de difusió:   
3. Llengua:   
4. Contingut (breu ressenya):   
5. Periodicitat:   
6. Tiratge:   
7. Núm. de pàgines:   
8. Formal:   
9. Impressió:   
10. Comarca en què es trova ubicat el mitjà:   
EMPRESA RADIODIFUSORA  
1. Nom:   
2. Horari d'emissió:   
3. Llengua:   
4. Audiència estimada i font d'obtenció d'aquesta:   
5. Comarca en què es troba ubicat el mitjà:   
SOL·LICITA: Una ajuda consistent en la finalització de les despeses mensuals del Servei Regional de Noticies de l'Agència EFE.   
Data i signatura del sol·licitant.  
IL.LMA. SRA. DIRECTORA GENERAL DE MITJANS DE COMUNICACIO SOCIAL.-PRESIDENCIA DEL GOVERN VALENCIA.


Còpia Permalink ELI